b'\n_START_ARTICLE_\nSveti Ivan Dobrinjski\n_START_SECTION_\nSmje\xc5\xa1taj\n_START_PARAGRAPH_\nSveti Ivan Dobrinjski nalazi se u unutra\xc5\xa1njosti otoka Krka. Susjedna naselja su: op\xc4\x87insko sredi\xc5\xa1te Dobrinju na istoku, Klanice i Tribulje na sjeveru, Rasopasno na zapadu te Kras na jugu.\n_START_SECTION_\nPorijeklo naziva\n_START_PARAGRAPH_\nNaselje je dobilo ime po seoskoj crkvi sv. Ivana Krstitelja.\n_START_SECTION_\nPovijest\n_START_PARAGRAPH_\nNejasno je kada je naselje nastalo. O\xc4\x8dito je starijeg postanka. Ve\xc4\x87 1576. g. spominje se da je o crkvi sv. Ivana Krstitelja na \xe2\x80\x9eZaversi\xe2\x80\x9c brinula bratov\xc5\xa1tina \xc5\xa1to upu\xc4\x87uje da je selo ve\xc4\x87 tada postojalo. Lokalitet \xe2\x80\x9eZavesri\xe2\x80\x9c spominje se vi\xc5\xa1e puta kroz povijest, a prvi puta jo\xc5\xa1 1379. g. S obzirom na te \xc4\x8dinjenice, lokalno stanovni\xc5\xa1tvo smatra da je pojam \xe2\x80\x9eZaversi\xe2\x80\x9c zapravo prvotni naziv dana\xc5\xa1njeg mjesta Sveti Ivan Dobrinjski. U prilog toj teoriji ide i \xc4\x8dinjenica da je prema statistici \xc5\xbeupe Dobrinj iz 1780.g. ono bilo jedno od najve\xc4\x87ih naselja \xc5\xbeupe.\n_START_SECTION_\nStanovni\xc5\xa1tvo\n_START_PARAGRAPH_\nPrema posljednjem popisu stanovi\xc5\xa1tva iz 2001. g. u Svetom Ivanu Dobrinjskom je \xc5\xbeivjelo 43 stanovnika._NEWLINE_Prvi podatci o broju stanovnika su iz 1780. g. kada je Sveti Ivan Dobrinjski imao 34 ku\xc4\x87e sa 131 \xc5\xbeiteljem. 1898. g. ih je bilo 301, 1935. g. 211, a 1970. g. 80. To su, me\xc4\x91utim, podatci crkvene statistike koja me\xc4\x91u stanovnike ubraja i privremeno odsutne pa su slu\xc5\xbebeni podatci ne\xc5\xa1to druk\xc4\x8diji._NEWLINE_Prema slu\xc5\xbebenoj statistici u selu je najvi\xc5\xa1e stanovnika bilo jo\xc5\xa1 sredinom 19. st., to\xc4\x8dnije 1869. g., njih 261.Od tada broj stanovnika stalno opada: 1910. g. 200 stanovnika, 1931.g. 166, 1948.g. 119, 1961.g. 101, 1991.g. 42._NEWLINE_Time je kretanje broja stanovnika Svetog Ivana Dobrinjskog bitno razli\xc4\x8dito od kretanja broja stanovnika ostalih naselja op\xc4\x87ine Dobrinj. Za njih je karakteristi\xc4\x8dan najve\xc4\x87i broj stanovnika po\xc4\x8detkom 20., a ne sredinom 19. st., te lagani porast broja stanovnika posljednjih 20-etak godina, a Sveti Ivan Dobrinjski i u tom periodu bilje\xc5\xbei pad.\n_START_SECTION_\nGospodarstvo\n_START_PARAGRAPH_\nSveti Ivan Dobrinjski kroz cijelu povijest je bio izrazito sto\xc4\x8darski kraj. I danas je ov\xc4\x8darstvo va\xc5\xbena privrednu granu._NEWLINE_U novije vrijeme je donekle obnovljeno maslinarstvo._NEWLINE_Ve\xc4\x87ina mje\xc5\xa1tana, osim par obrtnika, radi u ve\xc4\x87im oto\xc4\x8dnim sredi\xc5\xa1tima.\n_START_SECTION_\nZnamenitosti\n_START_PARAGRAPH_\nCrkva sv. Ivana Krstitelja spominje s 1576.g. te bratov\xc5\xa1tina koja brine o njoj. 1938. g. mje\xc5\xa1tani su poru\xc5\xa1ili dotada\xc5\xa1nju kapelu i na istom mjestu uzgradili novu, ve\xc4\x87u crkvu.'